ভারতে থেকেই চরবৃত্তি করার অভিযোগে আটক করা হল নয়াদিল্লির পাকিস্তান দূতাবাসের এক অফিসারকে। অভিযুক্ত হওয়া ওই পাক অফিসারের নাম মেহমুদ আখতার। ৩৫ বছর বয়সি ওই পাক অফিসারের কাছ থেকে ভারতীয় সেনার বেশ কিছু গোপন নথি উদ্ধার হয়েছে। ভারতের পাক হাই কমিশনার আব্দুল বসিতের অধীনেই কাজ করতেন ওই আধিকারিক। যদিও কূটনৈতিক রক্ষাকবচ থাকায় আটক করে জেরা করার পরে অভিযুক্ত আধিকারিককে ছেড়ে দিয়েছে দিল্লি পুলিশ। যদিও পাক আধিকারিকের হাতে সেনার গোপন তথ্য তুলে দেওয়ার অভিযোগে দুই সহযোগীকেও গ্রেফতার করেছে পুলিশ।
গত এক সপ্তাহ ধরে আইবি-র গোয়েন্দারা ওই পাক অফিসারের উপরে নজর রাখছিলেন। নির্দিষ্ট তথ্য পাওয়ার পরেই ওই অফিসারকে আটক করে দিল্লি পুলিশ। পাকিস্তানের হাই কমিশনার আব্দুল বসিতকে ডেকে পাঠিয়ে গোটা ঘটনার কথা জানিয়েছে বিদেশমন্ত্রক। অধস্তন অফিসারের চরবৃত্তিতে যুক্ত থাকার কথা তিনি জানতেন কি না, পাক হাই কমিশনারের কাছে সেই কৈফিয়ৎও তলব করেছে নয়াদিল্লি। যদিও, এ বিষয়ে এখনও পাকিস্তানের পক্ষ থেকে সরকারি কোনও বিবৃতি পাওয়া যায়নি। 
আরও পড়ুন
অর্থনীতির ফার্স্ট বয়ের মাথাই ল্যাজেগোবরে করে ছাড়ল পাকিস্তানকে!
দেখুন ফোটোগ্যালারি
কয়েকটি ভারতীয় অস্ত্র, যা পাকিস্তানের ভয়ের কারণ!
অভিযুক্ত পাক অফিসারের হাতে এই প্রথম সেনাবাহিনীর গোপন তথ্য পৌঁছেছিল, না কি অতীতেও ভারতীয় সেনার গোপন তথ্য সে পাকিস্তানে পাচার করেছে, তাও খতিয়ে দেখা হচ্ছে। কীভাবে এই গোপন তথ্য পাক অফিসারের হাতে গেল, তাও তদন্ত করে দেখছেন কেন্দ্রীয় গোয়েন্দারা। অভিযুক্ত পাক আধিকারিককে ভারত ছাড়ার নির্দেশ দেওয়া হয়েছে।